Didrik Tønseth (langrennsløper)

**Didrik Tønseth** (født 1991) er en norsk langrennsløper og friidrettsutøver som representerer henholdsvis Byåsen IL og Mosvik IL. Han har OL-gull på 4 × 10&nbsp;km stafett fra 2018 og VM-gull på stafett fra 2015 i Falun og 2017 i Lahtis. Han har sju NM-gull i langrenn og ett i terrengløp.

I januar 2026 kunngjorde Tønseth at han kom til å legge opp etter sesong 2025/26. Samtidig fortalte han at han og samboeren ventet sitt første barn den våren.

## Langrenn
Tønseth vant 10&nbsp;km klassisk ved løpet Bruksvallarna i Sverige i 2007. Ved junior-NM 2008 i Stokke i februar vant han 10&nbsp;km klassisk stil i klassen M 17 år. Ved junior-NM i sprint i mars kom han på 10.-plass. Han deltok også ved NM på ski 2008, der han deltok på Byåsens tredjelag, som kom på 27.-plass på stafetten. I sesongåpningen 2008/09 vant han både 10&nbsp;km klassisk og 10&nbsp;km fristil i *Bruksvallarna*. Han deltok ved European Youth Olympic Festival i februar 2009, der han kom på 2.-plass på 7,5&nbsp;km klassisk stil og 3.-plass på 10&nbsp;km fristil. Han gikk også sprinten, der han kom på 8.-plass i finalen.

Som 18-åring ble Tønseth regnet som et stort talent innen langrennssporten. Han tok gull for Norge på stafetten i junior-VM i 2010. Individuelt kom han på 41.-plass på 10&nbsp;km klassisk, og 10.-plass på 20&nbsp;km skiatlon. Ved junior-NM i mars vant han 20&nbsp;km klassisk i klassen M 19-20 år, og kom på 11.-plass på 10&nbsp;km fristil. Han deltok også ved Ski-NM 2010, der han kom på 18.-plass på 50&nbsp;km. Året etter kom han på 8.-plass på 10&nbsp;km fri teknikk ved junior-VM i estiske Otepää, der Sindre Bjørnestad Skar vant. Han deltok også på 20&nbsp;km skiatlon, men fullførte ikke løpet.

Han debuterte i verdenscupen 22. januar 2012 med 17.-plass og beste nordmann på 15&nbsp;km klassisk i Otepää. Han fikk to pallplasseringer i Skandinavisk Cup i januar 2012; 2.-plass i Åsarna og 3.-plass på Nes. I NM 2012 tok han gull på 3x10 km stafett sammen med Petter Eliassen og Ole-Marius Bach. Individuelt kom han på 11.-plass på 30&nbsp;km skiatlon. Han fullførte ikke 15&nbsp;km.

Også i Skandinavisk Cup 2012/13 fikk han to pallplasseringer, da han kom på 3.-plass i Sjusjøen i desember og 2.-plass i Östersund i januar. Han gikk seg inn i verdenseliten da han ble nummer fire på 15&nbsp;km klassisk i La Clusaz 19. januar 2013. I Norgesmesterskapet på ski 2013 gikk han inn til sølv på 30 km skiatlon, bare slått av Petter Northug, og han kom på 7.-plass på 15&nbsp;km fri teknikk. Han ble tatt ut til å representere Norge i Ski-VM 2013, men Tønseth kunne imidlertid ikke delta i VM 2013 på grunn av en prolaps.

7. desember 2013 fikk han sin første pallplassering i verdenscupen individuelt da han kom på 3.-plass på 15&nbsp;km med intervallstart på Lillehammer. En uke senere fikk han en tredjeplass i et av løpene i Skandinavisk Cup 2013/14, på 15&nbsp;km fri teknikk i Vuokatti. Ved Tour de Ski 2013/14 endte han på 9.-plass sammenlagt, og ved NM på ski 2014 kom han på 12.-plass på 30&nbsp;km skiatlon. 18. januar 2014 tok Norges Skiforbund ut sin langrennstropp på 20 utøvere til Vinter-OL 2014 i Sotsji som også inkluderte Tønseth, men han ble syk og måtte reise hjem.

I den nordiske «åpningstouren» på Lillehammer i desember 2014 fikk Tønseth beste tid på den avsluttende 15&nbsp;km klassiske jaktstarten. Ett år senere ble dette med tilbakevirkende kraft regnet som verdenscupseier. På 15&nbsp;km klassisk i Davos 13. desember 2014 kom Tønseth på andreplass etter Martin Johnsrud Sundby. Ett og et halvt år senere, 20. juli 2016, ble Sundby diskvalifisert på grunn av brudd på dopingbestemmelsene, og Tønseth ble tilkjent verdenscupseieren.

Tønseth falt og måtte bryte løpet på 15&nbsp;km fristil ved NM på ski 2015 på Røros. På 30&nbsp;km skiatlon kom han på 3.-plass. Under andre del av NM i Harstad tok han sølv på både 10&nbsp;km og 50&nbsp;km.
Han deltok også ved ski-VM 2015 i Falun, der han gikk andre etappe for Norges lag som vant stafetten. Han ble beste nordmann på 30&nbsp;km skiatlon, der han kom på 4.-plass etter å ha blitt slått av Alex Harvey i spurten om bronsemedaljen. På 50&nbsp;km klassisk ble han nr. 8.

Sitt første individuelle NM-gull vant han på 15&nbsp;km klassisk under NM på ski 2017 på Lygna. Her gikk han senere inn til bronse på 30&nbsp;km skiatlon. Under NMs andre del på Gålå vant han gull på lagsprinten sammen med Johannes Høsflot Klæbo på Byåsens 1. lag. På 10&nbsp;km fristil ble han nr. 3.  
Han tok et nytt VM-gull på stafetten under VM i Lahtis i 2017, der han gikk åpningsetappen. Ellers i dette mesterskapet fikk han 6.-plass på 30&nbsp;km skiathlon og 5.-plass på 15&nbsp;km klassisk.

I vinter-OL 2018 i Pyeongchang i Sør-Korea, tok Tønseth gull på herrestafetten. Her gikk han 1. etappe på et stafettlag bestående av Martin Johnsrud Sundby (2. etappe), Simen Hegstad Krüger (3. etappe) og Johannes Høsflot Klæbo (4. etappe).

Tønseth vant Svalbard Skimaraton 2019.

I NM 2024 og 2025 tok han gull i lagsprint sammen med Klæbo, og i 2025 tok han også gull i stafett med Byåsen IL.

## Friidrett
I sin ungdom var Tønseth en av Norges beste mellom- og langdistanseløpere i Friidrett og Motbakkeløp. Han konkurrerte jevnlig mot den fremtidige europarekordholderen på Maraton, Sondre Nordstad Moen i løpskonkurranser i Trøndelag, og i en periode satset Tønseth like mye på friidrett som langrenn.

I 2009 vant Tønseth sølv i lagkonkurransen under EM i motbakkeløp i Østerrike. Samme år tok han sølv under Ungdomsmesterskapet i friidrett 2009 på 5000 meter med tiden 15:03:23.

Den 14. oktober 2018 deltok han i NM i terrengløp langdistanse på Bratsberg i Trondheim hvor skiløperen vant med god margin. Året etter stilte Tønseth som tittelforsvarer i NM i terrengløp i Frognerparken. Dette løpet endte med sølv etter en jevn duell med Henrik Ingebrigtsen og orienteringsløperen Kasper Fosser. Samme år løp Tønseth for første gang under 30 minutter på 10 000 meter under Kretsmesterskapet i friidrett i Sør-Trøndelag 2019 med tiden 29.48,80.

## Referanser


## Eksterne lenker
*  Norges Skiforbund - Didrik Tønseth
*  NM Terrengløp, lange distanser